Þórir Hergeirsson og norska kvennalandsliðið í handbolta er komið í undanúrslit á Ólympíuleikunum í Tókýó eftir sigur á Ungverjalandi í 8-liða úrslitum.
Leikurinn var jafn og spennandi og liðin skiptust á forystunni. Hin 41 árs gamla Katrine Lunde átti lykilinnkomu í norska liðið á síðari hluta seinni hálfleiks. Hún varði 5 af 8 skotum sem hún fékk á sig og Noregur sneri leiknum úr því að vera tveimur mörkum undir í að ná fjögurra marka forskoti og vinna. Þórir segir að flestar af leikmönnunum séu búnar að bíða eftir þessu augnabliki í fimm ár, síðan liðið tapaði fyrir Rússum í undanúrslitum leikanna í Ríó 2016.
Þorkell Gunnar Sigurbjörnsson ræddi við Þóri í Tókýó. Norska liðið mun mæta liði rússnesku ólympíunefndarinnar, sem vann Svartfjallaland í nótt, 32-26. Svíþjóð er sömuleiðis komið í undanúrslit og mætir þar sigurvegaranum úr leik Frakklands og Hollands sem sýndur verður klukkan 13 á RÚV.
Annan daginn í röð féll svo heimsmet í 400 metra grindahlaupi á Ólympíuleikunum. Nú var það Sydney McLaughlin frá Bandaríkjunum sem bætti eigið heimsmet í kvennaflokki þegar hún tryggði sér um leið sín fyrstu ólympíuverðlaun og það gull. Frábær endasprettur hennar tryggði McLaughlin svo sigurinn en hún kom í mark á 51,46 sekúndum en fyrra heimsmet hennar var 51,90 sekúndur.
Tveir leikir voru spilaðir í úrvalsdeild karla í fótbolta í gær. KA vann Keflavík 2-1 og situr nú í 4. sæti deildarinnar en Keflavík er í því 8. Hallgrímur Mar Steingrímsson skoraði bæði mörk KA en Joey Gibbs skoraði mark Keflvíkinga úr vítaspyrnu. Í hinum leik kvöldsins mættust Fylkir og Leiknir en þar var niðurstaðan markalaust jafntefli. Leiknir er í 7. sæti deildarinnar en Fylkir í 9. , fimm stigum frá fallsæti.
Norska kvennalandsliðið í handbolta er komið í undanúrslit á Ólympíuleikunum þar sem liðið mætir Rússum. Þórir Hergeirsson, þjálfari norska liðsins, segir Rússana erfiðasta andstæðinginn á leikunum. 